
Viktige personer i femtende bok

I Trondhjem

Margrete Storsve Bakke – jordmor, gift med:

Jonas Bakke – doktor ved E.C. Dahls fødestiftelse

Jon Lycke Bakke – Jonas’ sønn med avdøde Julie Lycke Bakke

 

Laura Brandt – Margretes tante, bor i Lillegårdsbakken på Bakklandet, enke etter Jacob Brandt

Ulrik Brandt – Lauras eneste sønn, enkemann etter Karen Olsdatter Lia

Maren Lia Brandt – Ulriks adoptivdatter, Karens og Torbjørn Storhaugs datter

Peder og Grete Lia Brandt – Ulriks adoptivbarn, Karens og Andreas Lias barn

Frøken Lillian Franzén – hushjelp hos Laura og Ulrik i Lillegårdsbakken

Bertha Grue – forstanderinne og overjordmor ved E.C. Dahls fødestiftelse

Anton Schanke – direktør ved E.C. Dahls fødestiftelse

Gustav Svensson – doktor ved E.C. Dahls fødestiftelse, god venn av Ulrik Brandt

Elise Rosengren – jordmor ved E.C. Dahls fødestiftelse

Søster Anne Vollan – barnepleierske ved pleieavdelingen på E.C. Dahls fødestiftelse

Søster Guri Auran – sykepleierske ved E.C. Dahls fødestiftelse

Sofie Thøgersen – tidligere jordmor ved E.C. Dahls fødestiftelse, enke etter bankdirektør Viktor Thøgersen i Nidaros Sparebank og elskerinnen til:

Elias Hole – lege og tidligere medisinerstudent ved E.C. Dahls fødestiftelse

Kriminalbetjent Sigbjørn Enoksen – politietterforsker på politistasjonen i Hornemannsgården

Johannes Krogstad – Innehaver av herreekviperingen der Ulrik Brandt arbeider

Frøken Ranveig Lillemo – Jons guvernante og husholderske hos Margrete og Jonas

 

På Løten

Johan Storsve – distriktslege i Løten, Margretes far

Johanne Krokstibakken Ås – Margretes barndomsvenninne, gift med:

Lars Ås – odelsgutt på storgården Ås i Løten, Margretes tidligere kjæreste. De har sønnen Lille-Olaus

Berit og Olaus Ås – Lars’ foreldre

 

I Levanger

Torbjørn Storhaug – bondesønn og musiker, gift med:

Adelheid Storhaug – pianistinne fra Leipzig


Slik sluttet forrige bok:

Jonas hadde våknet langt på dag, mye senere enn han pleide, og straks han hadde kledd seg og kommet ut fra badeværelset, hadde Stella passet ham opp. Nå sto de utenfor døren til gjesteværelset hun hadde lagt beslag på.

«Hvorfor i alle dager er det så viktig å snakke med meg akkurat nå? Jeg var på vei nedenunder – til Margrete. Det er middag snart.»

«Jeg ville bare takke deg for … det i morges.» Stella smilte underfundig. «Du var så god mot meg, Jonas.»

«Hva er det du sier? Vi har da aldri …» Sannheten gikk med ett opp for ham. Han husket riktignok at han hadde drømt noe veldig livaktig … om Stella, og rødmet nærmest av skam bare ved å tenke på det. Men nå sto hun her foran ham og sa at hun visste hva han hadde drømt?

«Husker du teen jeg serverte deg?» Stella så avventende på ham.

Han rynket brynene. «Ja, jo … Den fikk meg i alle fall til å sove både vel og lenge. Litt for lenge, kanskje? Legevendelrot, var det ikke det du hadde blandet i den?»

«Ikke bare det. Det var sopp i teen, også.» sa hun lett. «Norsk fleinsopp.» Selvplukket, tørket og knust. Det var ikke stort du fikk i deg, så ikke vær redd.»

«Herregud, Stella!» Han dro fingrene fortvilet gjennom håret. «Hvordan kunne du finne på å gjøre noe sånt?» De merkelige sanseopplevelsene, det forvrengte lydbildet og blomstene på tapetet som liksom hadde levd sitt eget liv. Alt dette som hadde skjedd rundt ham mens Stella hadde sittet på sengekanten hans og snakket, lignet så absolutt hallusinasjoner. «Men vi to snakket jo bare sammen, det er jeg i alle fall sikker på.»

«Ikke bare,» kom det mykt. «Og jeg kan ennå kjenne hvordan de myke, kjærlige hendene dine strøk gjennom håret mitt.» Hun grep etter hånden hans. «Det husker du vel?»

«Nei,» protesterte han fortvilet og ristet av seg hånden hennes.

«Jeg vil at du skal hjelpe meg med å bli kvitt barnet jeg bærer. Du husker at jeg fortalte deg at jeg ventet barn, ikke sant?»

«Ja, men du kan ikke regne med at jeg kommer til å hjelpe deg med å abortere.»

«Det blir verst for deg,» sa hun og la hodet kokett på skakke.

«Hva mener du?» Han så forbauset på henne.

«Hvis du ikke går med på å hjelpe meg, forteller jeg Margrete om oss.»

Han rynket brynene. «Oss? Det er da ikke noe … oss?»

«Det er mulig, men guvernanten til Jon sto jo i døråpningen og så oss sammen her i sengen. Husker du ikke?»

Han ristet forvirret på hodet.

«Frøken Lillemo er vitnet mitt, husk det.» Stella smilte og slengte den mørke fletten over skulderen. «Hvordan tror du egentlig Margrete vil reagere når jeg forteller henne at du var nær ved å forføre meg her inne i ektesengen, Jonas?»


Kapittel 1

«Margrete vil ikke tro deg.» Jonas så fast på Stella. «Det vil bli ditt ord mot mitt, og da finnes det ingen tvil om hvem Margrete vil velge å sette lit til.»

Svaret hadde kommet kontant, men sekundet etter begynte han å tvile. Han var jo ikke sikker selv engang på hva som hadde foregått mellom Stella og ham samme morgen, så hvordan skulle han kunne overbevise Margrete om at ingenting hadde skjedd?

Han innså at han uansett ville bli nødt til å snakke med Margrete og fortelle henne alt. Det var ikke en samtale han gledet seg til. Margrete hadde sagt at det plaget henne å se hvordan Stella hadde eglet seg innpå ham, og nå skulle han bli nødt til å innrømme at Stella hadde vært inne på soveværelset deres samme morgen.

Han kunne bare vagt huske at Stella  påsto at guvernanten hadde åpnet døren til soveværelset og sett dem sammen i ektesengen. Han husket også at Stella deretter hadde beroliget ham med at hun nok skulle forklare frøken Lillemo at det hun hadde sett, ikke måtte tolkes dithen at Jonas var utro mot Margrete.

«Nå, hva blir det til? Skal jeg fortelle Margrete hvor nærgående du var mot meg i morges, eller vil du hjelpe meg med å fjerne det som vokser inni meg? Ingen trenger å få vite det om aborten dersom jeg kommer til stiftelsen i natt når du har vakt, og du sørger for å skrive meg inn under falskt navn og gal diagnose.»

«Å, så enkelt er det nok ikke,» sa han og sukket oppgitt. «Du tror vel ikke at jeg arbeider alene på det store sykehuset?»

Stella hevet øyebrynene og sukket. «Jeg tror allikevel du kan få ordnet det … hvis du bare anstrenger deg litt. Du risikerer ekteskapet ditt om du ikke hjelper meg, det tror jeg du er fullstendig klar over.»

Selvfølgelig visste han at han risikerte ekteskapet, og nå måtte han tenke raskt. Om han bare kunne få henne til å tro at han ville hjelpe henne, ville han vinne den tiden han trengte for å komme henne i forkjøpet. Margrete måtte få høre det av ham, ikke av Stella.

«Greit. Jeg skal forsøke å se hva jeg kan gjøre for å hjelpe deg, Stella, men jeg trenger litt tid til å områ meg,» sa han uten å se på henne. «Først i morgen kan jeg gi deg en tid for avtale på stiftelsen.»

Han ville snakke med frøken Lillemo på tomannshånd og få bekreftet at hun virkelig hadde sett dem, eller om Stella løy. Men uansett hva guvernanten svarte, fortalte samvittigheten hans ham at Margrete fortjente å få vite at Stella hadde vært inne hos ham. Deretter måtte han fortelle henne om teen Stella hadde servert ham – den skumle blandingen av legevendelrot og fleinsopp som hadde gjort ham sløv og ute av stand til å huske hva som hadde foregått.

«Da har vi to en avtale,» nikket hun fornøyd. «Det er lurt av deg å gå med på forslaget mitt.»

Jonas trakk på skuldrene. «Du gir meg vel ikke noe valg akkurat,» sukket han. «Men da forlanger jeg at du holder deg her oppe i denne etasjen resten av dagen og ikke våger å nærme deg Margrete! Greit?»

«Ja, det er greit,» sa hun kort. «Jeg skal lukke meg inn på værelset mitt og ikke engang vise meg nede til middag. Frøken Lillemo vil nok lure, men …»

«Da sier jeg bare at du ikke føler deg bra,» avbrøt han henne kvasst.

Da han hørte Jon bli utålmodig inne på barneværelset, forlot han Stella og gikk for å hente sønnen. Nå gjaldt det bare å finne frøken Lillemo.

Jonas hadde kommet halvveis ned i trappen med Jon på armen da det banket hardt på utgangsdøren. Toåringen kikket forskrekket på faren sin. «Limo lukke opp?» kom det spørrende.

«Ja, frøken Lillemo skal nok åpne,» smilte Jonas. «Tror du vi får gjester nå som vi skal spise middag, da?»

Jonas så frøken Lillemo haste ut i entreen, og hørte deretter at hun åpnet utgangsdøren og snakket med noen. Like etter ropte guvernanten på Margrete.

«Hvem er det, frøken Lillemo?» Han fortet seg nedover de siste trappetrinnene.

Hun så fort på ham. «Det er noen som søker husets frue, doktor Bakke.»

Var ikke guvernanten noe avmålt i stemmen? Kunne Stella ha snakket sant? Det gjorde ham kvalm av redsel å tenke på hva frøken Lillemo måtte tro om ham da.

Han var nødt til å snakke med henne om hva hun hadde sett, men først ville han gjerne vite hvem som var på døren. «Hvis De tar Jon, frøken Lillemo, kan jeg gjerne snakke med den eller dem som står i entreen?»

Han løftet sønnen over i armene til guvernanten uten å vente på svar og gikk ut i entreen. Der sto en ukjent mann kledd i sjøoffisersuniform. Uniformsjakken var prydet med striper og dekor, og i fronten på skyggeluen skimtet han et anker brodert med gulltråd.

«Kan jeg hjelpe Dem?» Jonas smilte vennlig til mannen.

Mannen var bred over skuldrene og hadde et vennlig, blått blikk. Av stripene han bar nederst på uniformens jakkeermer, kunne han se at mannen måtte være kaptein.

«God ettermiddag.» Den fremmede bukket lett. «Mitt navn er Tobias Pettersen, og jeg er skipper på D/S Polaris. Jeg og to andre fra mannskapet var på denne adressen tidligere i dag for å snakke med husets frue, men hun var dessverre ikke  å treffe. Jeg har kanskje større hell med meg nå?»

Jonas kjente igjen navnet på skipet. Så dette var altså skipperen på D/S Polaris, frakteskipet Stella hadde arbeidet på. Mon tro hvorfor han ville snakke med Margrete, og ikke Stella?

«Doktor Jonas Bakke. Jeg er Margretes ektemann.» Jonas rakte ham hånden og fikk et fast håndtrykk til svar. «Min kone er nok inne i stuen. Bli med meg.»

Margrete hadde nok hørt frøken Lillemo rope, for de møtte henne på vei inn i stuen. Blikket som møtte hans, var spørrende.

«Denne herren kommer fra D/S Polaris, og han vil gjerne snakke med deg, Margrete.» Jonas vegret seg for å møte blikket hennes og kjente den dårlige samvittigheten verke i brystet.

Margrete så overrasket ut, men nikket. «Akkurat. Jeg skal få frøken Lillemo til å dekke på i stuen til oss, og jeg vil gjerne at du holder oss med selskap, Jonas.»

Han så forskende på henne. Virket hun ikke litt rød i øynene, og blekere enn vanlig? Tenk om frøken Lillemo allerede hadde fortalt Margrete at hun hadde sett Stella og ham sammen på soveværelset denne morgenen?

«Jeg kan gi guvernanten beskjed,» fortet han seg å si. «Gå i stuen så lenge, dere.»

Han fortet seg inn på kjøkkenet. Han ville benytte anledningen til å snakke med frøken Lillemo på tomannshånd.

«Jeg vil gjerne at vi to snakker litt sammen.» Han gikk nærmere guvernanten.

Frøken Lillemo neide fort. «Selvfølgelig, doktor Bakke. Er det noe … alvorlig De ønsker å ta opp med meg?»

Han gransket henne, og til sin lettelse fant han ikke noe bebreidende i blikket hennes – kun oppriktig bekymring.

«Jeg beklager at jeg kanskje kom litt senere enn jeg pleier,» fortsatte frøken Lillemo. «Men jeg kan forsikre Dem om at Jon fremdeles sov. Han har faktisk begynt å sove lenger om morgenene nå, og siden frøken Stella pleier å være tidlig oppe, har jeg …»

«Det er helt i orden, frøken Lillemo,» avbrøt han. «Men … Jeg har noe jeg må spørre Dem om.» Han kremtet. «Da De kom i morges, hørte eller så De noe spesielt? Noe som kanskje opprørte Dem?»

«Opprørte meg? Nei …» Frøken Lillemo kikket undrende på ham. «Hvorfor spør De om det?»

«Jeg vil bare vite om De la merke til om frøken Stella kanskje … hadde stått opp?»

En lav knirkelyd hørtes med ett, og i sidesynet enset han at døren inn til stuen langsomt ble lukket inntil. Hadde Margrete hørt dem?

Frøken Lillemo rynket øyebrynene. «Jo … jeg snakket så vidt med henne utenfor badeværelset før jeg gikk inn til sønnen Deres. Ellers var det helt stille i huset. Fruen hadde allerede gått på arbeid, og De sov.»

«Akkurat. Kan jeg få tillate meg å spørre om hva dere snakket om?»

Frøken Lillemo så på ham med økende forundring. «Hva vi snakket om? Eh … Jeg tror jeg spurte henne om hun visste om Jon hadde våknet, og hun svarte at han ikke hadde det. Hun hadde tittet inn til ham rett før hun hørte meg i trappen. Ikke noe mer. Vi ville ikke stå der og snakke sammen når vi begge visste at både De og lille Jon sov.»

Han måtte ta seg sammen for ikke å smile. Stella hadde altså løyet ham rett opp i ansiktet da hun sa til ham at hun hadde sett frøken Lillemo stå i døråpningen til soveværelset.

«Så De lukket aldri opp døren inn til soveværelset mitt?» Spørsmålet var overflødig. Han trengte bare en ekstra forsikring.

Frøken Lillemo så forskrekket på ham. «Nei, det ville jeg da aldri tillate meg, doktor Bakke. Hva skulle jeg ha inne i herskapets private gemakker å bestille?»

«Takk, frøken Lillemo,» sa Jonas. «Da har jeg fått vite det jeg lurte på.»

 

Margrete satt i sofaen og nikket vennlig til skipperen som satt i lenestolen rett overfor henne. De småpratet litt om D/S Polaris, skuten han – og tydeligvis Stella, inntil nylig – arbeidet på, mens de ventet på Jonas.

Snart dukket Jonas opp og satte seg i den andre lenestolen. Like etter kom frøken Lillemo med kaffekopper, skjenket i kaffe og satte et fat med småkaker på stuebordet.

«Takk, frøken Lillemo.» Margrete forsøkte å smile vennlig til guvernanten, men kjente at det bare ble en stiv grimase. Tankene hennes var hos halvbroren og telefonsamtalen de nettopp hadde avsluttet. Det Ulrik hadde fortalt om Torbjørn Storhaug, og de stygge tingene Birgit Lia hadde sagt om Ulrik til Adelheid, opprørte henne så det var vanskelig å konsentrere seg om besøket. «Jeg må bare unnskylde at middagen blir forsinket i dag. Hvis De gjerne vil gå hjem nå, frøken Lillemo, kan jeg bare varme opp maten De har laget, litt senere?»

«Nei da, jeg kan bli litt lenger. Jeg må dessuten se etter Jon mens dere snakker sammen.»

«Takk, det er svært snilt, men jeg er sikker på at …» Hun skulle akkurat til å nevne Stellas navn, men husket med ett hvem de hadde fått besøk av. Det gjaldt å holde tann for tunge så lenge hun ikke visste hva denne skipper Aronsen hadde i tankene.

Frøken Lillemo oppfattet at Margrete ikke ville si mer. «Det er ikke noe problem.» Hun neide og tok serveringsbrettet med seg og gikk tilbake til kjøkkenet.

Margrete snudde seg mot skipper Pettersen og presset frem et vennlig smil. «Vær så god,  forsyn Dem.» Hun nikket mot stuebordet. «Nå er jeg spent på hva som fører Dem hit til oss, herr Pettersen.»

«Takk,» smilte skipperen og grep kaffekoppen. «Jeg har kommet fordi jeg har grunn til å anta at De kjenner en kvinne ved navn Signe Aronsen. Hun arbeidet som kokk for mannskapet om bord på D/S Polaris, men gikk i land her i Trondhjem for fjorten dager siden uten å komme tilbake etter endt landlov. Til meg sa hun at hun skulle besøke en hun kjente her i byen, mens skipet lå i dokk. Da hun ikke kom tilbake til avtalt tid, gikk jeg til lugaren hennes for å se om hun hadde tatt med seg alle eiendelene sine. Det hadde hun, så jeg skjønte at hun hadde planlagt å forlate oss. Ved en tilfeldighet fikk jeg øye på en lapp med navnet Margrete Storsve og denne adressen på under køyen inne i lugaren.» Han kikket grunnende på Margrete og satte kaffekoppen tilbake på skålen. «Etter noen undersøkelser har jeg funnet ut at De har giftet Dem og byttet etternavn. Si meg, har hun vært her hos Dem, fru Bakke?»

Margrete tenkte seg om et øyeblikk før hun svarte. Hvorfor kalte skipper Pettersen Stella for Signe Aronsen? Stella måtte ha brukt et falskt navn mens hun oppholdt seg om bord på frakteskipet, og sannsynligvis hadde hun hatt sine grunner til det. Frem til Margrete hadde fått visshet i hva han ville Stella, måtte hun trå varsomt.

«Navnet er nok dessverre ukjent for meg,» svarte hun omsider. «Men De kan kanskje si noe om hvor gammel denne frøken Aronsen er, og beskrive hvordan hun ser ut?»

«Signe Aronsen er i begynnelsen av tyveårene og svært vakker.» Skipperen smilte vemodig. «Hun er mørk i hår og øyne og har eksotiske trekk. Selv om hun aldri har sagt hvor hun kommer fra, har jeg hele tiden tenkt hun må ha samiske eller kanskje kvenske aner.»

Margrete nikket. Det var nok ikke tvil om at Signe og Stella var en og samme person.

Jonas kremtet. «Har frøken Aronsen gjort noe galt, siden De søker henne?»

«Men Jonas, da,» utbrøt Margrete. «Hvordan kan du spørre om det?»

«Jeg synes det er på sin plass å spørre, så vi forstår hva dette dreier seg om,» sa Jonas. «Det tror jeg du må være enig med meg i.» Han rettet oppmerksomheten mot skipperen igjen. «Hvis ikke hun har gjort noe galt, antar jeg at De kjenner henne godt, skipper Pettersen? Ettersom De tar Dem bryet med å lete etter henne.»

«Kjenner og kjenner …» Skipperen dro på det. «Jeg trodde kanskje det, og var såpass naiv at jeg faktisk trodde at det kanskje en gang … kunne bli oss.» Han så med ett oppriktig bedrøvet ut. «Men så innså jeg altså at hun ikke hadde tenkt å vende tilbake til skipet. Og at det ikke var det eneste hun hadde løyet om.»

«Tror De frøken Aronsen har sett det nødvendig å ta en annen identitet mens hun var om bord på frakteskipet?» Margrete kunne ikke forstå hvorfor Stella hadde drevet dette narrespillet. «De har aldri hørt noen omtale henne med et annet navn?»

«Nei … Men når De sier det, skulle det ikke forundre meg. Dessverre,» sukket han. «Si meg, har denne kvinnen vært her hos Dem, fru Bakke, eller ikke?»

«Hun er her, skipper Pettersen. Kvinnen De søker befinner seg i etasjen over akkurat i dette øyeblikk,» sa Jonas.

Margrete kvapp og sendte ham et advarende blikk. De måtte da snakke med Stella før de avslørte for skipper Pettersen at hun befant seg i huset? Kanskje Stella hadde funnet det nødvendig å flykte fra skipet av en eller annen grunn?

«Det var det jeg håpet på,» nikket skipper Pettersen. «Det er nemlig sånn at Signe … ja, hvis hun da ikke heter noe annet, da … har forsynt seg med en god slump med penger tilhørende maskinsjefen om bord, og min venn er selvsagt rasende.»

«Har hun stjålet penger?» Margrete så forferdet på Tobias Pettersen. «Jeg trodde det var helt andre årsaker som gjorde at hun søkte midlertidig husly her hos oss.»

«Det er ikke godt å avgjøre hva som er sant av det som kommer ut av munnen hennes, er jeg redd.» Skipperen sukket tungt. «Har hun vært her lenge?»

«Stella Mathisdatter, som antagelig er hennes egentlige navn, har vært hos oss her i Elvegaten helt siden onsdag 30. juli,» sa Jonas.

«Det var den dagen hun fikk landlov,» nikket skipper Pettersen. «Hun skulle ha vært tilbake igjen nå på tirsdag, kvelden før båten var ventet å fortsette videre. Vi ble nemlig liggende i flytedokk ved det mekaniske verftet her i byen for å utbedre en feil. I går oppdaget maskinsjefen at frøken Aron… Mathisdatter måtte ha forsvunnet med sparepengene hans fra et skrin under køya på lugaren.»

Margrete så ned mens tankene begynte å kverne. Det måtte være derfor Stella ikke hadde virket særlig ivrig etter å finne seg arbeid eller et annet sted å bo. Hun ville vel ikke vise seg utendørs, for hun visste at så snart tyveriet ble oppdaget, ville maskinsjefen og resten av mannskapet lete byen rundt etter henne. Dessuten hadde hun jo penger, så hvorfor skulle hun arbeide? Men hvorfor Stella ville bo hos Margrete, hadde hun ingen forklaring på. Og hva hadde Stella egentlig tenkt skulle skje i det lange løp? Det virket ikke særlig gjennomtenkt, noe av dette.

«Hvordan ble frøken Mathisdatter egentlig behandlet mens hun oppholdt seg om bord?» Jonas så forskende på skipper Tobias Pettersen.

«Hva mener De?» Skipperen hevet øyebrynene spørrende.

«Ble hun utnyttet seksuelt, for eksempel?»

Margrete så forskrekket på Jonas. At han torde å stille skipperen et så direkte spørsmål!

«Overhodet ikke. Snarere det motsatte, vil jeg si.» Tobias Pettersens stemme dirret. «For å si det rett ut så har jeg fått høre av de andre om bord at hun oppførte seg temmelig løsaktig.»

Jonas så skeptisk på ham. «Men til meg har frøken Mathisdatter sagt at De trengte Dem inn til henne i lugaren og tok henne med makt.»

Margrete gispet sjokkert. Hadde virkelig Stella fortalt dette til Jonas? Når da?

«Nei, det har jeg da virkelig ikke gjort!» Skipper Pettersen så oppriktig sjokkert ut. «Vi ble forelsket, og hun kom oftere og oftere inn til meg i min lugar. Jeg hadde håpet at hun ville …» Han strøk hendene fortvilet over ansiktet før han begynte å rote i lommen på uniformsjakken. Han fisket opp en liten eske og åpnet lokket. En forlovelsesring i skinnende gull lyste mot dem. Han sukket tungt. «Jeg hadde faktisk tenkt å fri når hun kom tilbake igjen, og ventet bare på det rette øyeblikket.»

Margrete rykket til da skipperen klappet lokket på esken igjen med et skarpt smell og så på dem med et blikk som gnistret av sinne. «Men dette var før jeg fikk greie på hvordan hun hadde tedd seg om bord bak min rygg. I tillegg å være en simpel tyv hadde hun hygget seg med flere av de andre mennene om bord. De lo av meg som ikke visste det!»

«Kjære vene …,» mumlet Jonas. «Jeg går ovenpå og sier at De er her og vil snakke med henne.» Han reiste seg bestemt.

Margrete og Tobias Pettersen ble sittende i taushet. Margrete følte seg grundig ført bak lyset. Stella var tydeligvis en helt annen enn den hun hadde utgitt seg for. Hun husket godt alle historiene Stella hadde fortalt henne i Rørvik. Hun påsto den gang at lensmann Borge og distriktslege Midtgård feilaktig hadde beskyldt henne for å sulte den vesle sønnen til døde. Hva om det var hold i beskyldningene likevel? Tenk om Stella faktisk var skyld i sønnen Miikas død?

Jonas kom tilbake like etter. «Stella har forsvunnet!» utbrøt han frustrert. «Hun må ha kommet seg ut uten at frøken Lillemo eller noen av oss har lagt merke til det. Alle sakene hennes er borte, bortsett fra dette.» Jonas holdt frem Stellas fargerike sjal i rødt, gyllengult og grønt. «Det hang igjen på kroken bak døren.»

Skipper Tobias Pettersen reiste seg brått uten å slippe sjalet med blikket. «Dette må nok oppfattes som uforskammet, men jeg må gå med det samme. Jeg er simpelthen nødt til å få fatt i henne. Erik Larsen, maskinsjefen om bord, vil ha pengene sine tilbake, og selv har jeg sterkt behov for å si denne kvinnen noen sannhetens ord. Kan dere ha meg unnskyldt?»

Både Jonas og Margrete nikket og reiste seg.

«Margrete og jeg forstår Dem svært godt,» sa Jonas og rakte ham sjalet. «De bør kanskje vite at frøken Mathisdatter venter barn og er svært fortvilet på grunn av dette. Skynd Dem etter henne, skipper Pettersen. Jeg følger Dem ut.»

Margrete ble stående og se etter dem der de hastet mot entreen. Hun hadde litt av hvert å ta opp med Jonas nå. Han og Stella hadde tydeligvis hatt mye mer å gjøre med hverandre enn hun hadde vært  klar over. De måtte ha hatt fortrolige samtaler, ettersom han visste at hun ventet barn. Like før Margrete hadde lukket igjen døren inn til stuen i sted, hadde hun også rukket å høre Jonas stille frøken Lillemo noen underlige spørsmål. Det virket som han var redd guvernanten hadde observert et eller annet. Hva hadde de egentlig holdt på med bak ryggen hennes?

